Пиндар
Единадесета Олимпийска ода

Превод от старогръцки: Борислав Георгиев, 1970

chitanka.info

Посветена на юнушата Агесидам от епизефирските Локри,

победител в състезанието по бокс.

Тъй както всички се нуждаем често

от полъха на нежните ветрове

и от небесните води — деца

на тъмен облак,

тъй и атлетът, вече победил,

нуждае се от химни сладкогласни,

предвестници на славата далечна,

свидетел верен на големи подвизи.

За завист недостъпна очаква

похвалата ми олимпийските победители.

Езикът ми дълга си ще изпълни,

но божеството дава всяка дарба.

И тъй, Агесидаме Архестратов,

аз пея в чест на твоята победа

в борба с юмруци.

Във тоя скъп венец маслинен

аз ще вплета и украшението

на мойте мелодични стихове.

И ще възхваля твоя род

на локрийците, които обитават

брегът епизефирски във Сицилия.

Тръгнете, Музи, с нас сега,

със нашто шествие, и аз ви уверявам,

че ще намерите гостоприемни люде,

любители на хубави неща,

народ възвишен, род на смели воини.

Защото нито рижата лисица,

нито рикаещият лъв ще променят

природата си вечна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.